[{"text_idx": "#000000", "text": "La revivigo de \"la imperia historiografio\" damag\u0302as Japanion"}, {"text_idx": "#000001", "text": "Nun la politika klimato en Japanio pli kaj pli farig\u0302as dekstrema kaj oni provas pravigi la viziton de gravaj politikistoj al la sanktejo Yasukuni. Dume en la lando ankau\u0306 au\u0306dig\u0302as prudentaj kaj sobraj voc\u0302oj kontrau\u0306 tia tendenco."}, {"text_idx": "#000002", "text": "La 21-an de aprilo Abe Shinzo, la c\u0302efministro de Japanio, donis sian oferaj\u0302on en la sanktejo Yasukuni. En la sama tago komencig\u0302is proceso en Tokio fare de pli ol 270 japanoj, kiuj metis plendon al la loka tribunalo kontrau\u0306 Abe pro lia vizito al la sanktejo. Tiuj civitanoj postulas, ke Abe c\u0302esigu sian kontrau\u0306konstitucian agon kaj neniam plu vizitu la sanktejon."}, {"text_idx": "#000003", "text": "En la pasinta jaro, Abe vizitis la sanktejon Yasukuni kiu simbolas la agresan historion de tiu c\u0302i lando. La vizito mem neas la iaman pardonpeton fare de la japana registaro al aziaj popolanoj, refoje akre vundas la senton de la viktimoj de la agresa milito de la japana armeo, kaj samtempe kontrau\u0306as la konstitucion de Japanio kiu difinas la disigon de s\u0302tato kaj religio. Levis sian voc\u0302on ne nur japanoj; C\u0302inio, la Korea Respubliko kaj aliaj landoj same esprimis sian kondamnon."}, {"text_idx": "#000005", "text": "Kelkan tempon post la restau\u0306ro de Meiji, la japanaj s\u0302tatgvidantoj komencis grandiozan kampanjon por siaspeca \"dio-kreado\". Ili plej aktive disvastigis la ideojn, ke Japanio estis kreita kaj estas gardata de la dioj de la japana mitologio, la japana c\u0302efgento Yamato estas la plej elstara \"dia popolo\" kaj rajtas realigi la ideon Hakko\u0304 ichiu kiu celas unuigi la mondon sub la rego de la japana imperio. Same en lernejoj oni senc\u0302ese cerbolavis la infanojn per lernolibroj favore al tia pensmaniero. En la jaro 1890 la siatempa imperiestro Mutsuhito proklamis la Imperian Edikton pri Edukado pledante por tia moralo, kiu egaligas la respekton al la imperiestro al patriotismo. Depost 1926 la gvidantaro de la japana imperia armeo kune kun dekstremaj grupoj, trumpetis blindan adoradon al la imperiestro kaj maskis la agresajn militojn kiel servantajn al \"la reprosperigo de orienta Azio\". La japana registaro prenis tiajn ideojn en lernolibrojn de la elementa kaj meza lernejoj por orienti la edukadon en la dikreto de militarismo kaj fas\u0302ismo kaj por pretigi teorian bazon por la agresaj militoj."}, {"text_idx": "#000006", "text": "Tuj post la Dua Mondmilito, la tiama imperiestro Hirohito faris la deklaron pri sia homeco kaj neis la aserton, ke li estas \"vivanta dio\". Sekve de tio la ultranaciisma ideologio portempe malfortig\u0302is. Sed, post ne longa tempo, subtenate de dekstremaj grupoj, nombro da eksaj militistoj, iamaj diplomatoj kaj ec\u0302 iuj militkrimuloj komencis beligi la japanan militarismon kaj nei la agresan historion pere de siaj \"historiaj\" verkoj, memoraj\u0302oj, biografioj, taglibroj, notoj kaj tiel plu. Tiel revivig\u0302is la ideoj de \"la imperia historiografio\"."}, {"text_idx": "#000007", "text": "Antau\u0306e, la japana registaro provis sin senkulpigi pri la tordado de la historio, dirante ke la lernolibrojn verkas ne la registaro sed historiistoj. G\u0302i intence prisilentis la fakton, ke la lernolibroj devas esti kontrolitaj de la Ministerio pri Edukado, Kulturo, Sporto, Scienco kaj Teknologio. Fakte la ministerio multfoje aprobis plurajn eldonojn de la ver-tordanta lernolibro farita de la dekstrema Societo por reformo de historiaj lernolibroj por propagandi kaj beligi la agresan historion kaj por vers\u0302i la rilatan pensmanieron al la japanaj gejunuloj. La 17-an de januaro 2014, la ministerio s\u0302ang\u0302is la kontrolajn kriteriojn de la lernolibroj pri la moderna historio kaj postulis la \"respekton\" al la registara opinio. La nova normo komencas esti praktikata en aprilo 2014, kiam komencig\u0302as la nova lerneja jaro. Estas evidente, ke la japana registaro sub Abe nerekte akcelas la revivig\u0302on de \"la imperia historiografio\" tenante en la mano la au\u0306toritaton por la kontrolado de lernolibroj. Tio kau\u0306zas, ke nemalmultaj junaj japanoj ne scias au\u0306 ne emas alfronti la kulpojn de Japanio, kiu agresis kaj koloniigis aliajn landojn."}, {"text_idx": "#000008", "text": "Ni povas diri, ke \"la imperia historiografio\" estas naskig\u0302ejo de ultranaciisma infektado. Sen elradikigo de tia ideologio, konservativaj politikistoj en la sino de la japana registaro ne vere respektos la historion kaj ne haltigos siajn parolojn kaj agojn, kiuj tordas la veron."}, {"text_idx": "#000009", "text": "Redaktoroj: Zhao Xi kaj Xie Ruifeng"}]